Kärgula

Kärgula on küla Võru maakonnas Võru vallas. Aastatel 1991–2017 (kuni Eesti omavalitsuste haldusreformini) asus küla Sõmerpalu vallas.

Teateid koha kohta 16. sajandi keskpaigast. Teised nimed Piilpalu, Pillepal, Phillephal, Stryk, Kerjel, Kergul. 1920. aastatel moodustati Kärgula mõisa maadest Kärgula asundus. Kärgula vald eksisteeris 1939. aastani, mil ta jaotati Sõmerpalu ja Kooraste valla vahel.1977 nimetati asundus Kärgula külaks.

Kärgula küla läbib Pühajõgi, mis on Võhandu jõe ülemjooks. Samuti läbib küla Kärgula oja. Kärgulas asus mõis, osa hoonetest on veel säilinud ja nendes elatakse.

Ajalugu 
Kärgula mõis (saksa Kerjel, varemini Pillepal), 9,6 km kirikust kirdes, Pühajõe kaldal, oli 1544. aastal Tartu piiskopkonna foogti (Stiftsvogt) Georg Kurseli päralt, kes oli ühtlasi ka Sõmerpalu omanik. Kurseli järeltulijad pidasid mõisat kuni 17. sajandi keskpaigani, mil see sai kaasavarana v. Tausaszide omanduseks. Kärgula mõis jäi reduktsioonist puutumata. 1725. aastal müüs Heinrich Johann von Tausasz Kärgula mõisa Caspar von Wilckenile. Läks von Wilckenitelt 1791. aasta ostu teel Freymannidele, kellele järgnevad veel paar omanikku enne 1865. aastat, mil mõisa ostavad Sieversid. 

Kärgula mõisa piirkonda kuulus ka Hänike küla, täpsemalt Hänike karjamõis ning Kerreti soos paiknesid mõisa heinamaad.

Välislingid 

 Valper, Valdo. Metsast leitud kirik. Urvastõ kohapärimus. EKM Teaduskirjastus, Tartu: 2010

Viited

Võru valla külad